Kontinuum (spojité prostredie)

Kontinuum alebo spojité prostredie môže byť vo fyzike:
a) v širšom zmysle: prostredie (resp. oblasť, systém), v ktorom sa nejaká fyzikálna veličina (napr. hustota látky, energia...) mení v priestore (a prípadne aj čase) spojito a bez medzier, alebo
b) v užšom zmysle: prostredie (resp. oblasť, systém), v ktorom je hmota (t.j. látka alebo pole) spojito rozložená a (resp. a preto) veličiny charakterizujúce toto prostredie (napr. hustota látky, tlak, rýchlosť, teplota, viskozita…) sa menia v priestore (a prípadne aj čase) spojito, t.j. typicky ich možno pokladať za spojité funkcie miesta (a prípadne aj času).

K definícii b
V takomto prostredí je možné zmenšiť ľubovoľne veľký objem na bod (čo je postup veľmi podobný limite pri definovaní derivácie) a tomuto bodu priradiť vlastnosti, ktoré nás zaujímajú. Takto je možné kontinuum alternatívne definovať aj ako množinu bodov (s priradenými vlastnosťami), ktoré spojito vypĺňajú nejaký priestor.

Kontinuum je modelová predstava, idealizácia; jej zmysluplnosť závisí často od toho, „z akej vzdialenost“ sa na dané prostredie pozeráme. Napríklad pokiaľ ide o vlastnosť „hustota látky“ je bežný materiál na makroskopickej úrovni kontinuum, ale na molekulárnej úrovni ním nie, pretože medzi molekulami sú medzery a hustota látky sa teda prudko mení (čiže je nespojitá), keď sa posúvame po materiáli.

V mechanike kontinua (nazývanej aj mechanika spojitého prostredia) sa za kontinuum považujú tekutiny a poddajné pevné látky.

Pozri aj článok mechanika kontinua.

Zdroje 
Kontinuum. In: Brockhaus - die Enzyklopädie Digital. [CD-ROM] Mannheim: Bibliogr. Inst. und Brockhaus, 2003. ISBN 3-7653-9377-0
spojité prostredie. In:  Malá encyklopédia chémie. 3. vydanie. Bratislava: Obzor, 1981. s. 628
částice kontinua, kontinuum, mechanika kontinua. In: Technický slovník naučný 1-8. Praha : Encyklopedický dům, 2001-2005. ISBN 80-7335-080-7.
continuum In: SCHASCHKE, K.:A Dictionary of Chemical Engineering. Oxford: Oxford University Press , 2014. ISBN 978-0-19-965145-0. s. 79.
  s. 4 

 

 

Mechanika kontinua